Čudna je ovo država. Evo, primjerice, Velimir Bujanec, siledžija koji se predstavlja kao novinar, nakon što je pet tjedana proveo u Remetincu zbog posjedovanja kokaina, vraća se na male ekrane sa svojom emisijom «Bujica». Emitirat će se na Osječkoj televiziji na kojoj je, kako je rekao na istoj, završio «nakon određenih zamolbi ljudi s Mreže» koji očito više nisu željeli imati razumijevanja za Bujanca. Razumijevanja je, međutim, imao vlasnik Osječke televizije Željko Biloš koji se prošle godine također našao u pritvoru zbog davanja mita policijskim službenicima.

Ipak, Bujanec kaže da mu je dobro došlo malo zatvora. Ako nekoga zanima, smršavio je 15 kilograma i ojačao mentalno. Duh mu nije slomljen, sprijateljio se s jednim Srbinom iz Bijeljine koji je u Remetincu završio zato što je pušio travu («Ja nisam nikad pušio travu», kaže Bujanec, o kokainu nije zborio, barem dok smo ga slušali), sreo je i Ivu Sanadera, Nadana Vidoševića, pročitao Arhipelag Gulag, smanjio broj uzvanika na skoro vjenčanje sa šesto na dvjesto i patio zbog Vukovara i Hrvatske koja postaje, kako reče Goranu Flauderu koji ga je intervjuirao, nalik Sjevernoj Koreji.